SL Uradni list Evropske unije C 401/26

Objava zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 401/12)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta (2)

„CIPOLLA BIANCA DI MARGHERITA“

Št. EU: PGI-IT-01231-AM01 – 4.8.2017

ZOP ( ) ZGO ( X ) ZTP ( )

1. Skupina vložnikov in pravni interes

Consorzio di valorizzazione e tutela della Cipolla bianca di Margherita IGP Via Ronzino, n. 4 76016 Margherita di Savoia (BT) ITALIJA Tel. +39 0883654882 Telefaks +39 0883657784 E-naslov: info@consorziocipollabiancamargheritaigp.it

Konzorcij Consorzio di valorizzazione e tutela della Cipolla bianca di Margherita IGP ima pravico vložiti zahtevek za spremembo v skladu s prvim odstavkom 13. člena odloka ministrstva za kmetijske, živilske in gozdarske politike št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☒ Opis proizvoda — ☐ Dokazilo o poreklu — ☐ Metoda proizvodnje — ☐ Povezava — ☐ Označevanje — ☒ Drugo: [Pakiranje]

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

— Člen 2 specifikacije proizvoda „topljive trdne snovi: 6,4–9,2 mg na 100 g –1 sveže teže“

— Točka 3.2 enotnega dokumenta „topljive trdne snovi: 6,4–9,2 mg na 100 g sveže teže“

se spremenita:

„topljive trdne snovi: 6,4–9,2 °Brix.“

S spremembo se želi popraviti dvojno napako, povezano z mersko enoto za „topljive trdne snovi“, ki se nanaša na mersko enoto, navedeno v specifikaciji proizvoda (mg 100 g –1) in na neusklajenost med specifikacijo proizvoda in enotnim dokumentom. Glede na to, da je merska enota za „topljive trdne snovi“ ponavadi izražena kot „Brix“, bi bilo treba v tem pogledu spremeniti specifikacijo proizvoda.

Drugo

Pakiranje

— Člen 5 specifikacije proizvoda – točka 3.5 enotnega dokumenta

Stavek:

„Proizvod se lahko pakira v zaboje po 10 kg ali 5 kg, mrežice po 0,5 kg ali 1,0 kg, posodice po 1,0 kg ter ‚kite‘ različne teže, ki jih sestavlja najmanj 5 čebul.“

se spremeni:

„Proizvod se lahko pakira v mrežice, posodice, zaboje, ki vsebujejo različne količine proizvoda, ter ‚kite‘, ki jih sestavljajo najmanj tri čebule.“

Črtajo se omejitve glede teže za vse vrste pakiranj, določene v specifikaciji proizvoda. S to spremembo se želi proizvajalcem omogočiti večjo prožnost pri zadovoljevanju potreb trga.

Zmanjšano je najmanjše število čebul na kito. S to spremembo, tako kot s prejšnjimi spremembami, se želi odzvati na potrebe velikih maloprodajnih verig, ki vedno pogosteje zahtevajo proizvod, pakiran v majhnih količinah.

ENOTNI DOKUMENT

„CIPOLLA BIANCA DI MARGHERITA“

Št. EU: PGI-IT-01231-AM01 – 4.8.2017

ZOP ( ) ZGO ( X )

1. Ime

„Cipolla bianca di Margherita“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Označba „Cipolla bianca di Margherita“ označuje krajevne čebule vrste Allium cepa L., ki se proizvajajo na opredeljenem območju. Je svež proizvod, ki ga zaznamujejo bele, mehke čebule z visoko vsebnostjo sladkorjev. Po obdobju pridelave se razlikujejo štirje krajevni ekotipi čebule: marčevska „marzaiola“ ali aprilska „aprilatica“, majska „maggiaiola“, junijska „giugniese“ in julijska „lugliatica“.

Značilnosti različnih izborov so naslednje:

— „marzaiola“ ali „aprilatica“: zgodnja oblika (obdobje pobiranja od sredine marca) sploščene oblike zgoraj in spodaj,

— „maggiaiola“: v primerjavi s prejšnjo je manj zgodnja in po obliki manj sploščena (obdobje pobiranja je maja),

— „giugniese“, „lugliatica“: sta poznejši (obdobje pobiranja od junija do sredine julija) in po obliki enakomerno okrogli.

Ob pobiranju ima proizvod naslednje merljive lastnosti:

— topljive trdne snovi: 6,4–9,2 °Brix,

— suha snov: 6,2–8,9 g vsebine na 100 g sveže teže,

— velikost: od najmanj 20 mm do največ 100 mm,

— fizikalne lastnosti: bele barve,

— okus: sladka in sočna. Skupna vsebnost reducirajočih sladkorjev mora presegati 3,8 g na 100 g sveže teže,

— čvrstost: mehka in hrustljava.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje čebule „Cipolla bianca di Margherita“ je treba izvajati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pakiranje se opravi tako po pobiranju na območju iz točke 4 in ni dovoljeno prepakirati proizvoda zunaj geografskega območja, da prevoz in čezmerna obdelava proizvoda v razsutem stanju ne povzročita mehanskih poškodb, kot so obtolčenine in odrgnine. Obtolčenine in odrgnine spodbujajo razvoj plesni in izgubo čvrstosti čebulic ter so krive za upadanje kakovosti čebule „Cipolla bianca di Margherita“.

Proizvod se lahko pakira v mrežice, posodice, zaboje, ki vsebujejo različne količine proizvoda, ter „kite“, ki jih sestavljajo najmanj tri čebule.

3.6 Posebna pravila za označevanje proizvoda, za katerega se uporablja registrirano ime

Vsebniki morajo biti označeni z napisom ZGO „Cipolla bianca di Margherita“ skupaj z logotipom označbe in simbolom EU za ZGO. Na vsebnikih je treba navesti ime, ime podjetja in naslov proizvajalca in pakirca.

Prepovedano je dodati kakršen koli prilastek, ki ni izrecno določen v specifikaciji proizvoda.

Dovoljena pa je uporaba imen, imen podjetja, zasebnih znakov, če ne zavajajo potrošnika.

4. Jedrnata opredelitev geografskega območja

Območje proizvodnje čebule „Cipolla bianca di Margherita“ leži vzdolž jadranske obale, ki zajema od juga proti severu naslednje upravne enote:

— ozemlje občine Margherita di Savoia,

— ozemlje občine Zapponeta,

— ozemlje občine Manfredonia.

5. Povezava z geografskim območjem

Pedološko so tla na območju proizvodnje ZGO „Cipolla bianca di Margherita“ pretežno peščena, brez skeleta, pridobljena z izsuševanjem slanega močvirja z umetnim nalaganjem peska iz bližnjih morskih sipin. Poleg tega zelo plitka podtalnična plast omogoča gojenje vrtnin tudi brez namakanja.

Po podnebju je območje zaradi solin na zahodu in hribov polotoka Gargano na severu posebno in se razlikuje tako od podnebja dežele Apulije nasploh kot od sosednjih krajev: „… Gre za podnebje, ki je odločno sušno, skoraj stepsko, in ki ga zaznamujeta zelo toplo poletje in zelo mila zima. Po lastnostih je zelo podobno podnebju ob povratniku […]. V sredozemskem bazenu lahko opazimo podobne podnebne značilnosti vzdolž afro-azijskega obalnega pasu med polotokom Sirta in mestom Tel Aviv.“ (BONIFICA, 1993. M. CALDARA, D. CAPOLONGO, C. DAPOTE, L. PENNETTA)

Ekotipi čebule „Cipolla bianca di Margherita“ se izrazito prilagajajo zlasti posebnemu pedoklimatskemu okolju in izpolnijo svoj pridelovalni potencial v kakovosti in donosu samo v teh predelih. Njihova posebna lastnost je prav prilagodljivost tem posebnim talnim in podnebnim razmeram, kot je na primer razvoj primernega koreninskega sestava, ki raste globoko v peščena tla. Drugi kultivarji in/ali križanci čebule, ki so jih poskusili gojiti na območju, dajejo namreč povsem nezadovoljiv pridelek.

Zaradi posebnih genetskih značilnosti rastlin, ki so jih krajevni kmetovalci izbirali in samorazmnoževali stoletja, ter posebnega talnega in podnebnega okolja, ima čebula „Cipolla bianca di Margherita“ posebne značilnosti.

Med najpomembnejšimi, ki jih je pokazala študija študijske univerze v Foggi s primerjavo čebule „Cipolla bianca di Margherita“ z drugimi kultivarji in belimi čebulami, ki se gojijo zunaj geografskega območja iz točke 4, so:

— nizka vsebnost suhe snovi in topljivih trdnih snovi, zaradi česar je po senzoričnih lastnostih čebula bolj hrustljava in sočna,

— blaga ostrina proizvoda,

— visoka vsebnost reducirajočih sladkorjev, zaradi česar je po senzoričnih lastnostih slajša od drugih genotipov, ki so bili predmet študije študijske univerze v Foggi,

— zgodnje pobiranje v primerjavi z drugimi kmetijskimi območji.

Poleg tega čebulice zaradi majhnega mehanskega upora peščenih tal na območju pridelave lahko zrastejo in dobijo značilno obliko ekotipa brez nepravilnosti pri obliki. Odstotek čebul s pozelenelim vratom je majhen, ker se z uporabljeno tehniko gojenja ročno presadijo tako globoko, da proizvod laže popolnoma obeli.

Zaradi obalnih podnebnih značilnosti, ki so posebno mile v zimskem in pomladnem času, se peščena tla lahko hitro ogrejejo in s tem omogočajo predčasno pobiranje proizvoda v primerjavi z drugimi kmetijskimi območji.

Peščena tla z zelo plitko podtalnično plastjo lahko ustvarijo nadzorovan vodni stres za rastline, zaradi česar se njihova rast precej omeji in imajo nizko vsebnost suhe snovi.

Nazadnje, rast užitnih delov proizvoda poteka v suhi plasti tal, ker so peščena tla „samozastiralna“, kar je ugodna okoliščina za zdrav proizvod.

Navedenih organoleptičnih značilnosti ni mogoče najti zunaj območja proizvodnje, kar so potrdile tudi analize kakovosti, ki jih je opravila študijska univerza v Foggi julija 2012 in ki so pokazale, da ima genotip „Cipolla bianca di Margherita“ čutne kakovosti, ki so jasno razločljive od drugih belih čebul.

Sklic na objavo specifikacije proizvoda

(drugi pododstavek člena 6(1) te uredbe)

Ministrstvo je uvedlo nacionalni postopek ugovora z objavo predloga spremembe ZGO „Cipolla bianca di Margherita“ v Uradnem listu Italijanske republike št. 59 z dne 11. marca 2017.

Celotno prečiščeno besedilo specifikacije proizvoda je na voljo na spletnem naslovu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP e IGP“ (v desnem zgornjem kotu zaslona) in nato „Prodotti DOP, IGP e STG“ (ob strani na levi strani zaslona), nazadnje pa „Disciplinari di produzione all’esame dell’UE“.

(1) UL L 179, 19.6.2014, str. 17.

(2) UL L 343, 14.12.2012, str. 1.